அருணாச்சல முதல்-மந்திரி பெமாகண்டுவின் அழைப்பின் பேரில், திபெத் புத்த மதத் தலைவர் தலாய் லாமா அருணாச்சலப்பிரதேசம் செல்வதை சீனா எதிர்த்து வந்தது. தலாய் லாமாவின் பயணத்துக்கு அனுமதி வழங்கப்பட்டால், இரு தரப்பு உறவில் கடும் பாதிப்பு ஏற்படும் என சீனா எச்சரித்தது. ஆனால், இந்த விவகாரத்தில், இந்திய அரசு சீனாவின் எச்சரிக்கையை நிராகரித்து, தலாய் லாமா அருணாச்சலப்பிரதேசம் செல்வதை உறுதிசெய்தது. இதுகுறித்து, மத்திய உள்துறை இணை அமைச்சர் கிரண் ரிஜ்ஜு கூறுகையில், 'தலாய் லாமாவின் அருணாச்சல் பயணம் முற்றிலும் மதம் சார்பானது. இதற்கு, அரசியல் சாயம் கொடுக்க வேண்டாம்', என்றார். மேலும், 'சீனாவின் உள்நாட்டு விவகாரத்தில் இந்தியா தலையிட்டது கிடையாது. அதேபோன்று இந்தியாவின் உள்நாட்டு விவகாரத்திலும் சீனா தலையிடாது என எதிர்பார்க்கிறோம்' என்று கூறியுள்ளார்.